Nice (SAMPA en IPA-uitspraak: [ni:s] soos die Engelse "niece"; Italiaans: Nizza, Provensaals: Niça of Nissa) is 'n stad in Suid-Frankryk geleë langs die Middellandse See, tussen Cannes en Monaco, met 'n bevolking van 341 032 in 2018 in die stad en amper een miljoen in die metropolitaanse gebied. Dit is die préfecture (administratiewe hoofstad) van die Alpes-Maritimes-département. Die stad is die hoofplek op die Franse Riviera – Côte d'Azur en die tweede belangrikste toeristestad in Frankryk na Parys. Weens die groot afstande en die Alpe, wat 'n natuurlike versperring vorm, het Nice se lughawe met jaarliks tien miljoen passasiers tot die tweede besigste in Frankryk ontwikkel. In 2021 is Nice as hoofstad van Riviera-toerisme deur Unesco as wêrelderfenisgebied gelys. Nice lê aan die Baie des Anges ("Baai van die Engele") van die Middellandse See, in 'n soort amfiteater, wat deur uitlopers van die Mercantourmassief gevorm word, en word in die weste van die Varvallei en in die ooste van die Mont Boron begrens.